《秣陵怀古三首 其一》
明代·刘秩

别家杨柳正依依，回首西风木叶飞。乡梦已随云北散，客心先逐雁南归。

三秋边境仍烽火，九月征衫尚绤衣。莫向穷途叹牢落，料应青眼故人稀。

作者简介：元明间江西丰城人，字伯序。朱元璋吴元年，授典签，出为武安州同知。未行，改知崇明州。奏免租课酒税，大得民心。寻以提点盐法被诬下狱。事白，弃官归。工诗，有《听雪篷诗集》。